สรุปภาวะตลาดต่างประเทศ ประจำวันที่ 3 ส.ค. 2563
สรุปภาวะตลาดต่างประเทศ ประจำวันที่ 3 ส.ค. 2563
4 ส.ค. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (3 ส.ค.) ขณะที่ดัชนี Nasdaq ปิดทำนิวไฮ ขานรับดัชนีภาคการผลิตของสหรัฐที่พุ่งขึ้นแข็งแกร่งสุดในรอบกว่า 1 ปี นอกจากนี้ ตลาดยังได้แรงหนุนจากข่าวการซื้อกิจการในภาคธุรกิจ ซึ่งรวมถึงข่าวไมโครซอฟท์เจรจาซื้อกิจการ TikTok และกูเกิลเข้าซื้อหุ้นในบริษัท ADT ขณะเดียวกันนักลงทุนจับตาการเจรจาเกี่ยวกับมาตรการกระตุ้นเศรษฐกิจรอบใหม่ในสหรัฐ รวมทั้งตัวเลขจ้างงานนอกภาคเกษตรเดือนก.ค.ของสหรัฐซึ่งมีกำหนดเปิดเผยในวันศุกร์นี้
ดัชนีเฉลี่ยอุตสาหกรรมดาวโจนส์ปิดที่ 26,664.40 จุด พุ่งขึ้น 236.08 จุด หรือ +0.89% ขณะที่ดัชนี S&amp;P500 ปิดที่ 3,294.61 จุด เพิ่มขึ้น 23.49 จุด หรือ +0.72% ดัชนี Nasdaq ปิดที่ 10,902.80 จุด เพิ่มขึ้น 157.53 จุด หรือ +1.47%
 
ตลาดหุ้นยุโรปปิดพุ่งขึ้นเมื่อคืนนี้ (3 ส.ค.) โดยได้แรงหนุนจากการเปิดเผยข้อมูลเศรษฐกิจที่บ่งชี้ว่าภาคการผลิตของยูโรโซนมีการขยายตัว และนักลงทุนยังได้แรงหนุนจากความหวังเกี่ยวกับมาตรการกระตุ้นเศรษฐกิจครั้งใหม่ของสหรัฐ
ดัชนี Stoxx Europe 600 พุ่ง 2.05% ปิดที่ 363.64 จุด
ดัชนี DAX ตลาดหุ้นเยอรมนีปิดที่ 12,646.98 จุด เพิ่มขึ้น 333.62 จุด หรือ +2.71%, ดัชนี CAC-40 ตลาดหุ้นฝรั่งเศสปิดที่ 4,875.93 จุด เพิ่มขึ้น 92.24 จุด หรือ +1.93% และดัชนี FTSE 100 ตลาดหุ้นลอนดอนปิดที่ 6,032.85 จุด เพิ่มขึ้น 135.09 จุด หรือ +2.29%
 
ตลาดหุ้นลอนดอนปิดพุ่งขึ้นเมื่อคืนนี้ (3 ส.ค.) โดยได้แรงหนุนจากการเปิดเผยข้อมูลที่บ่งชี้ว่า ภาคการผลิตของอังกฤษมีการขยายตัว เช่นเดียวกับภาคการผลิตของยูโรโซนและสหรัฐ ซึ่งเพิ่มความหวังเกี่ยวกับการฟื้นตัวของเศรษฐกิจจากผลกระทบของโรคโควิด-19
ดัชนี FTSE 100 ตลาดหุ้นลอนดอนปิดที่ 6,032.85 จุด พุ่งขึ้น 135.09 จุด หรือ +2.29%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (3 ส.ค.) หลังจากสหรัฐเปิดเผยดัชนีภาคการผลิตที่ขยายตัวแข็งแกร่งสุดในรอบกว่า 1 ปี ซึ่งทำให้นักลงทุนมีความหวังเกี่ยวกับการฟื้นตัวของเศรษฐกิจและความต้องการใช้น้ำมัน ขณะที่นักลงทุนจับตารายงานสต็อกน้ำมันดิบของสหรัฐซึ่งมีกำหนดเปิดเผยในวันพรุ่งนี้
สัญญาน้ำมันดิบ WTI ส่งมอบเดือนก.ย. เพิ่มขึ้น 74 เซนต์ หรือ 1.8% ปิดที่ 41.01 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 63 เซนต์ หรือ 1.5% ปิดที่ 44.15 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (3 ส.ค.) เนื่องมาจากความกังวลเกี่ยวกับผลกระทบของไวรัสโควิด-19 ยังคงเป็นปัจจัยหนุนคำสั่งซื้อสินทรัพย์ปลอดภัย อย่างไรก็ดี การแข็งค่าของดอลลาร์ได้สกัดแรงบวกในตลาดและทำให้สัญญาทองคำปิดตลาดขยับขึ้นเพียงเล็กน้อยเท่านั้น
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 40 เซนต์ หรือ 0.02% ปิดที่ 1,986.30 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 20.1 เซนต์ หรือ 0.83% ปิดที่ 24.417 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 12.2 ดอลลาร์ หรือ 1.33% ปิดที่ 931.1 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 5.80 ดอลลาร์ หรือ 0.3% ปิดที่ 2,139.50 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (3 ส.ค.) ขานรับดัชนีภาคการผลิตที่ขยายตัวแข็งแกร่งสุดในรอบกว่า 1 ปี ขณะที่นักลงทุนจับตาตัวเลขจ้างงานนอกภาคเกษตรเดือนก.ค.ของสหรัฐซึ่งมีกำหนดเปิดเผยในวันศุกร์นี้
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.19% แตะที่ระดับ 93.5485 เมื่อคืนนี้
ดอลลาร์แข็งค่าเมื่อเทียบกับเงินเยน ที่ระดับ 105.97 เยน จากระดับ 105.77 เยน และแข็งค่าเมื่อเทียบกับฟรังก์สวิส ที่ระดับ0.9178 ฟรังก์ จากระดับ 0.9138 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3385 ดอลลาร์แคนาดา จากระดับ 1.3384 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1759 ดอลลาร์ จากระดับ 1.1782 ดอลลาร์ ขณะที่เงินปอนด์อ่อนค่าลงแตะที่ระดับ 1.3074 ดอลลาร์ จากระดับ 1.3101 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7119 ดอลลาร์สหรัฐ จากระดับ 0.7145 ดอลลาร์สหรัฐ